Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 172/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„OLIO LUCANO“

ELi nr: PGI-IT-02458 – 26.4.2019

KPN () KGT (X)

1. Nimetus(ed)

„Olio lucano“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne).

3.2. Punktis 1 esitatud nimetusele vastava toote kirjeldus

Pakendamise hetkel peab kaitstud geograafilise tähisega toode „Olio lucano“ olema järgmiste omadustega:

a. Keemilis-füüsikalised omadused — Happesus (väljendatuna oleiinhappena): maksimaalselt 0,6 % Peroksiidiarv: maksimaalselt 12 meq O2/kg

b. Organoleptiline hindamine Parameeter Mediaan Oliivi puuviljalisus 2–7 Mõrudus 2–7 Teravus 2–7 Rohi ja/või tomat ja/või artišokk ja/või mandel ja/või õun 0–6 Kaitstud geograafilise tähisega õlile „Olio lucano“ on iseloomulik rohelisest kollaseni varieeruv värvus, puuviljalisus, keskmine mõrudus ja keskmine teravus, millele võivad lisanduda värske rohu, artišoki, tomati, mandli ja õuna lõhnanüansid. Üks õli iseloomulik omadus on lõhna- ja maitsenüansside harmoonia.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Esimese pressi oliiviõli peab olema saadud järgmistest sortidest (sh nende sordinimede sünonüümid) pressituna kas eraldi või koos:

’Acerenza’, ’Ogliarola del Vulture’ (sünonüümid: ’Ripolese’ või ’Rapolese’, Ogliarola di Melfi’, ’Nostrale’, ’Ogliarola del Bradano’ (sünonüümid: ’Comune’, ’Ogliarola’), ’Maiatica’ (sünonüümid: ’Oliva di Ferrandina’, ’Pasola’), ’Nociara’, ’Ghiannara’, ’Augellina’, ’Justa’, ’Cornacchiola’, ’Romanella’, ’Carpinegna’, ’Faresana’, ’Sammartinengna’, ’Spinoso’, ’Cannellina’, ’Cima di Melfi’, ’Fasolina’, ’Fasolona’, ’Lardaia’, ’Olivo da mensa’, ’Orazio’, ’Palmarola’, ’Provenzale’, ’Racioppa’, ’Roma’, ’Rotondella’, ’Russulella’, ’Scarpetta’, ’Tarantina’, ’Coratina’, ’Frantoio’, ’Leccino’. Muude oliiviistandustes kasvatatavate oliivisortide osakaal ei või ületada 20 %.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmis-, viljelus-, saagikoristus- ja õlitootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

–

3.6. Sellise toote märgistamise erieeskirjad, millele registreeritud nimetus viitab

Märgistuses võib kasutada nime, ärinime ja kaubamärki, kui neil ei ole kiitvat tähendust ja need ei eksita tarbijat. Viidet pakendamisele oliivikasvatusettevõttes või oliivikasvatusettevõtete rühmas või tootmispiirkonnas asuvas ettevõttes on lubatud kasutada üksnes juhul, kui pakendamine on toimunud osutatud ettevõttes.

Muude geograafiliste tähiste kasutamine on keelatud. Kaitstud geograafiline tähis „Olio lucano“ peab olema märgisel selgete ja kustumatute tähtedega, nii et see eristuks selgelt muust märgisel osutatud tekstist.

Märgisel peab olema KGT logo, millel on kujutatud stiliseeritud amfora, millest jooksevad kaldu üle neli lainjat joont. Amfora on põletatud savist mahuti, mida kasutati iidsetel aegadel õli transportimiseks. Amforat kaunistavad lainjad jooned on spiraalse kujuga, mis viitab sellele, kuidas oliivipuude tüvi sajandite jooksul kasvades keerdub. Lainjaid jooni on neli nagu neli joont Basilicata vapil, kus need tähistavad maakonnast läbi voolavat nelja peamist jõge: Bradano, Basento, Agri ja Sinni.

Graafilise tähise all on sõnad olio lucano kirjatüübis Mockup Bold väiketähtedes ja väljend Indicazione Geografica Protetta (kaitstud geograafiline tähis). Logo võib kanda ka pakendile.

4. Geograafilise piirkonna täpne määratlus

Kaitstud geograafilise tähisega õli „Olio lucano“ tootmispiirkond hõlmab kogu Basilicata maakonna haldusterritooriumit.

5. Seos geograafilise piirkonnaga

Tunnustuse saamise taotlus põhineb toote „Olio lucano“ eriomadustega seotud mainel.

Õli „Olio lucano“ seos keskkonnaga põhineb geograafilistel teguritel, mullastikul ja kliimal, põllumajanduslikel, tehnoloogilistel, ajaloolistel ja sotsiaalsetel asjaoludel, mis on määratletud geograafilisele piirkonnale ühised ja iseloomulikud ning aitavad kaasa punktis 3.2 kirjeldatud füüsikalis-keemilistele ja organoleptilistele omadustele.

Nimetus „Olio lucano“, mille all toodet tuntakse nii kaubanduses kui ka tavakeeles, tuleneb määratletud geograafilise piirkonna nime ajaloost. Praeguse Basilicata maakonna territoorium langeb kokku laiema piirkonnaga, mille nimi oli Rooma ajal (V–IV saj eKr) Lucania seda piirkonda asustanud itaaliku rahva lukaanide (lucani) hõimu järgi. Tänapäeval kasutatakse Basilicata või Lucania nimesid tavakeeles samaväärselt ning seetõttu on põhjendatud omadussõna lucano kasutamine Basilicata maakonnast pärit inimese või asja identifitseerimiseks.

Maakonna territooriumi seda osa, kus oliivipuud on laialt levinud, piiravad looduslikult Pollino massiiv (Massiccio del Pollino), Murge platoo, Ofanto jõgi ning Joonia ja Türreeni meri. Sellele alale annavad eripära mitu jõge, mille kaljustel kallastel tegeletakse oliivikasvatusega. Basilicata maakonna mitmes väikeses kommuunis, mis asuvad ajaloolistel põhjustel mäestike tippudes, on oliivisalud koondunud külade ja õliveskite vahetusse lähedusse (keskmiselt tegutseb maakonna 131 omavalitsusüksuses 150 õlipressimisettevõtet), kuna nii saab oliivid veskis kiiresti ära pressida.

Basilicata oliivikasvatuse struktuuriline tunnus on see, et väikesed põllumajandusettevõtjad harivad mäenõlvadel asuvaid oliivikasvatusi: 83 % oliivisaludest asub mägedes ja mägipiirkondades, kus oliivikasvatuseks kasutatav põllumajandusmaa on ettevõtte kohta keskmiselt veidi alla hektari. Nendel sisemaale jäävatel aladel kasvatatakse oliive erosioonirohketel kuivadel nõlvadel. Minevikus jäeti traditsiooniliselt kõigis viljeluspiirkondades oliivipuudele kõige vaesemad ja vähem viljakad mullad. Sellises keskkonnas on oliivipuu sageli ainus elujõuline puukultuur ning sel on väga oluline sotsiaalne, keskkonna- ja maastikualane funktsioon.

Basilicata kuulub Vahemere keskosa meteoroloogilisse piirkonda, mille aastane isoterm on 16–17 °C ja kus on tüüpiline vahemereline kliima, mida iseloomustavad soojad suved ja sademeterikkad talved. Kogu maakonna kliimale on iseloomulik alati kuiv hiliskevad ja suvi, isegi kui kuivusindeks (iga-aastane sademete hulk/iga-aastane keskmine temperatuur) varieerub teataval määral sõltuvalt piirkonna kõrgusest ja perioodi temperatuurist.

Basilicata oliivipuud on iidset päritolu. Texases asuva Austini ülikooli professor Carteri korraldas Pantanello di Metapontos arheoloogilisi väljakaevamisi, mille käigus leiti VI sajandist eKr pärit puidu, oliivide, lehtede ja kivide tükke. Kreekast tulnud ümberasujad tõid antiiksesse Lucaniasse sordid, mis on hästi kohanenud keskkonnaga, nagu sort ’Maiatica’, mida mujal ei leidu. Ka piirkonnas (Matera, Monticchio, Berzi, Acerenza, Montescaglioso) arvukalt esindatud munkade tegevus ja sordivahetus on sorte sajandite jooksul rikastanud; näiteks võib tuua sordi ’Frantoio’ ja Basilicatas kirjeldatud sordirühma ’Ogliarole’ vahelise geneetilise läheduse. Määratletud geograafilise piirkonna sordimaastikul leidub tänapäeval eri sorte, nagu ’Coratina’, ’Leccino’, ’Frantoio’ ja ’Ogliarole’, mis on ühtlaselt jaotunud kogu viljeluspiirkonnas; see aitab koos mitme kohaliku kultivariga kaasa õli iseloomulike ja ühiste omaduste kindlaksmääramisele.

Kirjeldatud inim- ja geograafiliste tegurite, eelkõige mägise keskkonna mulla- ja klimaatiliste omaduste, määratletud geograafilise piirkonna sortide koostise ja jaotumise samaaegse mõju tõttu on kaitstud geograafilise tähisega õli „Olio lucano“ ühiseks ja iseloomulikus eriomaduseks organoleptiliste näitajate keskmine intensiivsus ning lõhna- ja maitsenüansside harmoonia.

Nii on Basilicatas toodetud oliiviõli tuntud nimetuse „Olio lucano“ all, mida kinnitavad mitu auhinda siseriiklikel ja rahvusvahelistel konkurssidel ning eespool kirjeldatud omadustega õli esindatus erinevaid Lucano õlisid hõlmavates valdkondlikes tutvustustes.

Viimase kolme aastakümne jooksul on nimetuse „Olio lucano“ kasutamine kommerts-, keele- ja teadusväljaannetes alates 1980. aastate lõpust hästi dokumenteeritud (Lupi, 1989).

Kaubanduses on lisaks nimetuse „Olio lucano“ kasutamisele toote selgeks identifitseerimiseks (nt ettevõttemärgised Lettieri di Laurenzana – PZ, 1993) dokumenteeritud ka juhtumeid, kus märgisel on esitatud omadussõna lucano või nimi Lucania (nt „Colli lucani“, „Bontà della Lucania“, „Dalle colline lucane“, jne.) ning seda esineb ka valdkonna ettevõtete nimedes (nt Potenza provintsis asuva Ripacandida põllumajandusettevõte Podere Lucano, Matera provintsis asuva Ferrandina põllumajandusettevõte Oroverde Lucano srl, mille puhul omadussõnaga lucano viidatakse roheliseks kullaks kutsutud õlile).

Lisaks sellele on kaitstud päritolunimetust ja kaitstud geograafilist tähist käsitlevad Euroopa õigusnormid, mis keelavad kasutada märgisel geograafilisi tähiseid, takistanud tootjatel kasutada nimetust, mis ei ole tunnustatud.

Alates 2000. aastast on Basilicatas toodetud esimese pressi oliiviõli piirkondliku konkursi OLIVARUM tegevus aidanud õlikultuuri levitada, julgustades tootjaid oma toodete kvaliteeti pidevalt parandama.

Ettevõtjate kaasamine sektori peamistesse riiklikesse ja rahvusvahelistesse esitlustesse on juhtinud tarbijate ja piirkonnaväliste ettevõtjate tähelepanu õli „Olio lucano“ maine tõstmisele.

Peamised aumärgid ja auhinnad, mis on antud mitmesugustel riiklikel ja rahvusvahelistel konkurssidel kuni 2016. aastani, on järgmised.

— Riiklik konkurss ERCOLE OLIVARIO, 2011, võitja – 2. koht

— Riiklik konkurss ERCOLE OLIVARIO, 2006, 2007, 2011, 2017, koht finaalis

— Riiklik konkurss L’ORCIOLO D’ORO, 2014, võitja – 3. koht

— Riiklik konkurss L’ORCIOLO D’ORO, 2006–2017, eriliselt äramärgitud

— Riiklik konkurss LEON D’ORO, 2007, 2009, 2013, eriliselt äramärgitud

— Riiklik konkurss MONTIFERRU, 2013, võitja – 3. koht

— Riiklik konkurss MONTIFERRU, 2014, võitja – 2. koht

— Riiklik konkurss MONTIFERRU, 2016, võitja – 1. koht

— Rahvusvaheline konkurss SOL D’ORO, 2009, 2013, eriliselt äramärgitud

— Rahvusvaheline konkurss SOL D’ORO, 2016, võitja – 3. koht

— Rahvusvaheline konkurss BIOL, 2013, 1 kuldmedal, 3 hõbemedalit

— Rahvusvaheline konkurss BIOL, 2014, 3 kuldmedalit, 3 hõbemedalit

— Rahvusvaheline konkurss BIOL, 2016, 1 ekstra kuldmedal, 1 kuldmedal, 2 hõbemedalit

— Rahvusvaheline konkurss JOOP (Jaapani oliiviõliauhind), 2014, võitja – 1. preemia medium-kategoorias

— Rahvusvaheline konkurss JOOP (Jaapani oliiviõliauhind), 2016, äramärgitud

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.